Reportase Ampera Arengka
Friday, December 25, 2009 6:39:16 AM
anjo merah sago di langik Pakanbaru sore ka duo ko. Bias merahnyo jatuah di kaki langik nan bakasiah-kasiahan jo puncak rumah di jalan cubadak. Haniang bakatuik sanjo rayo, mananti azan mancabiak langik, mangguguah jantuang kasadaran, maimbau jauah, alah tibo saruan. Ditutuik galeh, dilipek lapiak jamuran, kaki talangkah ka pincuran mekanis di kantua ko, dingin dimuko nan tasiram, jatuah dihati mangapuih langang.
Sabatang rokok dari itu, dek lapa, kaki talangkahkan ka jalan Arengka. Saderetan jo terminal lamo, tampek bamacam-macam kenangan manih jo parasaian pernah tajadi. Ganti baganti Sinar Riau mangukua jalan, manurunkan panumpang jo manaikakan pasisie, langkok basarato kisah jo alasan perjalanannyo. Sajak zaman roda barantai manambuih rimbo sampai ka Dumai, sampai ka zaman travel nan manampuah Pakanbaru-Bukittinggi dalam 4 jam, disinan taserak sagalo jariah, bialah saluang nan manyampaikan, bialah rabab nan ka mandendangkan.
Kaki malangkah ka Ampera di tapi jalan Arengka, bangku basusun ma apik meja. Duo tigo pasangan jo keluarga, sibuk mangicok-icok samba. Di longok pulo garobak etalase, basusun pulo sagalo jamba. Mulai dari randang, ikan goreng balado, asam padeh, sampai ka taruang babadak lado. Dideretan kaduo, basusun dendeng kariang, badampingan jo ikan salai goreang, dibawahnyo tasusun loyang gulai, basarato jo tumpukan palai bada. Tapi bukan itu nan maimbau sanak. Disuduik diantaro randang jo palai, tasalek sapiriang sardencis goreng. Coklat aluih mode kayu tingga di tapi rimbo, bagulimang jo lado sirah. Raso tabuka kunci salero karanonyo. Katiko tunjuak mangarah ka sardencis ko, mato tatumbuak jo bada kariang, ikan asin caro nasionalnyo. Raso barubek rindu ka kuliah, jo bada asin mandeh pokok’i. Bia sa ayun jamba turun, bia bakawan sardencis jo bada masiak, dimintak pulo si palai bada, sarato pulo jo taruang babadak lado. Bia nak langkok pantun sairiang, karupuak jariang nan tagantuang mintak sato, dicabiak palastik bungkuihnyo, di susun di dalam cipia, akhianyo bamandi kuah asam padeh.
Sampai ka suok kasakian, datang mandorong teh paik angek, padeh, asam bagulincam pinsan, dibunuah jo angeknyo teh cap bendera ko. Sakatiko badan tasanda, bacucuran paluah di dahi, dipatiakkan dji sam soe sabatang. Iruik partamo pambalasan untuak makan nan ndak pernah baraso di Jakarta, isok ka duo mato nana, isok katigo takana mangubak pisang buai.
Ndak lamo tarantang itu, kaki malangkah ka panginapan, tapi sabalun sampai ka simpang hotel ko, mato tatumbuak ka tulisan teh talua jo sikoteng. Disuruah oto baranta sejenak, masuak palahan ka lapau nangko. Ndak lamo datang tahidang teh talua itiak jo sakapiang limau kapeh. Dipicik limau kapeh, jatuah manitiak di busa talua, jatuah bakalincau jo coklatnyo. Di hiruak dalam hangek, salo manyalo busa jo angin masuak muluik, raso di ujuang-ujuang lidah manihnyo. Raso sayang ka diabihan.
Untuanglah kaki ndak nio turun di deretan Cafe-Cafe nan ditawarkan, karano pakak talingo mandanga lagu, sampai taloncek tanyo ka mandan sairiang “kawasan apo koh ?”, galak pencong kawan ko, tabao urang jadul malah ruponyo, muko rambo-hati rinto, gaya metal-hobby saluang, yo lagu Zalmon juo nan ka mambuai.
Sakitu dulu reportase hari kaduo, semoga bisuak jadi janji makan siang bareng pak JP.
Salam
Andiko Sutan Mancayo
min_Latn eng_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn